รัฐทุ่ม12ล้านแจกรถยนต์ ทองคำ ดัน"ชิมช้อปใช้"
ดีเดย์แล้วแจกรถ ทอง ทีวี ข้ามปีดันยอดใช้จ่ายเป๋าตัง 2 "ชิมช้อปใช้"
11 ธ.ค. 2562

ดีเดย์แล้วแจกรถยนต์ ทองคำ ทีวี ข้ามปีดันยอดใช้จ่ายเป๋าตัง 2 "ชิมช้อปใช้"
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า จากการที่มาตรการชิมช้อปใช้ ทั้ง 3 เฟส ที่ประสบความสำเร็จอย่างสูง ธนาคาร กรุงไทย จำกัด (มหาชน) ได้จัดให้มีโครงการสนับสนุนมาตรการชิมช้อปใช้เพิ่มเติม เพื่อเป็นของขวัญปีใหม่ให้แก่ประชาชนที่มีการใช้จ่ายผ่านกระเป๋าเงินอิเล็กทรอนิกส์ ช่อง 2 (g-Wallet) ซึ่งจะมีการแจกของสมนาคุณพิเศษให้กับผู้เข้าร่วมมาตรการชิมช้อปใช้ทั้งฝั่งประชาชนและร้านค้า มูลค่ารวมกว่า 12 ล้านบาท
โดยประชาชนที่ใช้จ่ายผ่านกระเป๋าเงินช่อง 2 สำหรับยอดสะสมทุก ๆ 1,000 บาท จะได้รับ 1 สิทธิ์ ในการลุ้นรับของสมนาคุณกว่า 500 รายการ สำหรับยอดสะสมผ่านกระเป๋าเงินช่อง 2 ตลอดมาตรการ อีกทั้งประชาชนที่เข้าร่วมมาตรการจะมีสิทธิ์ลุ้นรับของสมนาคุณชิ้นใหญ่เพิ่มเติม ได้แก่ รถยนต์ และรถกระบะ
โดยรางวัลมูลค่ารวม 12 ล้านบาท ประกอบด้วย รางวัลใหญ่ได้แก่ รถยนต์โตโยต้า อัลติส มูลค่า 8 แสนบาท จำนวน 1 คัน และรถยนต์กระบะโตโยต้า ไฮลักซ์ จำนวน 3 คัน รถจักรยานยนต์ 16 คัน และยังมีทองคำมูลค่า 1 บาท จำนวน 80 เส้น ทองคำ มูลค่า 50 สตางค์ กว่า 549 เส้น รวมทั้งทีวี ขนาด 55 นิ้ว จำนวน 32 เครื่อง
ทั้งนี้ การจับรางวัล แบ่งออกเป็น 6 ครั้ง โดย 3 ครั้งแรกจะจับรางวัลที่กระทรวงการคลัง และอีก 3 ครั้งจับรางวัลที่ธนาคารกรุงไทย โดยรางวัลรถยนต์ จะให้ผู้ใช้จ่ายผ่านกระเป๋าเงินช่อง 2 ทุกคนตั้งแต่เริ่มมาตรการชิมช้อปใช้มีโอกาสชิงโชคด้วย
สำหรับผู้ประกอบการร้านค้าที่เข้าร่วมมาตรการ ทุก ๆ 1 ใบเสร็จรับเงินอิเล็กทรอนิกส์ที่มีมูลค่าการชำระเงิน 100 บาทขึ้นไป จะได้รับ 1 สิทธิ์ ในการลุ้นรับทองคำกว่า 100 รายการ โดยสามารถลุ้นรับของสมนาคุณรวม 6 ครั้ง ในวันที่ 20 ธ.ค. 2562, และ วันที่ 3,10, 17 และ 24 ม.ค. 2563 และวันที่ 14 ก.พ. 2563
"ประชาชนผู้ได้รับสิทธิ์ทั้ง 3 เฟส สามารถใช้สิทธิ์ภายใต้มาตรการได้อย่างต่อเนื่อง โดยจะสิ้นสุดในวันที่ 31 ม.ค. 2563 จึงขอเชิญชวนให้ประชาชนออกมาใช้จ่ายผ่านกระเป๋าเงินช่อง 2 ซึ่งนอกจากจะมีส่วนช่วยในการส่งเสริมการใช้จ่ายในช่วงเทศกาลที่จะถึงนี้และมีสิทธิได้รับเงินคืนสูงสุดถึง 20% แล้ว ยังมีสิทธิ์ลุ้นรับของสมนาคุณอีกด้วย" นายลวรณ กล่าว
อย่างไรก็ดี สำหรับภาพรวมการใช้จ่ายของประชาชนตามมาตรการชิมช้อปใช้ ตั้งแต่วันที่ 27 ก.ย. ถึงวันที่ 10 ธ.ค. 2562 มีผู้ใช้สิทธิ์รวมเป็นจำนวน 11,787,584 ราย มียอดการใช้จ่ายทั้งสิ้น 21,546 ล้านบาท โดยเฉพาะการใช้จ่ายผ่านกระเป๋าเงินช่อง 2 มีผู้เติมเงินผ่านกระเป๋าเงินช่อง 2 จำนวน 406,253 ราย และมีผู้ใช้สิทธิ์ผ่านกระเป๋าเงินช่อง 2 แล้วจำนวน 324,431 ราย ยอดการใช้จ่ายรวม 9,916 ล้านบาท เฉลี่ยการใช้จ่ายผ่านกระเป๋าเงิน ช่อง 2 อยู่ที่ 30,564 บาทต่อราย ทั้งนี้ ยอดใช้จ่ายเฉลี่ยผ่านกระเป๋าเงินช่อง 2 ตลอด 1 สัปดาห์ที่ผ่านมาอยู่ที่ ประมาณ 400 ล้านบาทต่อวัน เพิ่มขึ้นกว่า 2 เท่า และมีแนวโน้มที่เพิ่มขึ้นอย่างต่อเนื่อง